Færdselsstyrelsen inviterer nu synsbranchen til møde. Det sker, efter at en række busser har fået klippet pladerne, fordi de var for farlige at have på vejene. Først i Nordjylland og siden i Sønderjylland, hvor de skulle have transporteret børn og unge ved store sommerstævner med flere tusinde deltagere. - Det er endnu uklart, hvad der er - eller årsagerne - til at nysynede busser dumper i politiets kontrol, siger Stefan Søsted, der er direktør for Færdselsstyrelsen. Mødets dagsorden er derfor netop de årsager og "den usikkerhed, visse synshaller giver udtryk for - og deres efterlysning af mere information - i forhold til, hvordan et syn gennemføres korrekt". Varme bremser snød synshallen Flere af busserne var endda nysynede. Fra synshallerne lød forklaringen, at bremserne var varmet op, så de gav bedre testresultater i synshallen. En af kunderne hos Vestsjællands Bilsyn i Slagelse indrømmede onsdag over for TV 2, at han har benyttet den metode . - Der er nogen, der simpelthen ikke kan bremse nok, hvis ikke de har været varme, så er man nødt til at køre dem varme for at få dem til at lave det, de skal, siger Nikolaj Jensen, der er automekaniker og i den forbindelse kører sine kunders busser og lastbiler hen til synshallen. Derfor efterlyste de danske synshaller onsdag klarere regler for, hvordan de skal syne busser og lastbiler. - Jeg synes faktisk, vi bliver nødt til at sætte os ned og se, om vores afprøvningsprocedure er rigtig, siger Niels Rask fra Vestsjælland Bilsyn i Slagelse til TV 2. Alvorlige fejl på en stribe busser Ved fodboldstævnet Dana Cup i Hjørring fandt politiet i sidste uge alvorlige sikkerhedsfejl på 38 busser ud af 69, og klippede pladerne på ni af dem . Flere af de busser var netop blevet synet, og synshallen i Hjørring fortalte TV 2, at de havde gjort deres arbejde, som de skal. Og af de omkring 350 busser, der skulle afhente 40.000 spejder i Sønderborg i søndags, da de skulle hjem fra sommerens lejr, blev 33 busser udtaget til en nærmere undersøgelse . Af de 33 busser blev nummerpladerne inddraget på én bus, og yderligere 10 busser blev indkaldt til syn. Set i lyset af de seneste ugers afsløringer, vil Tungvognscenter Nord kontrollere busser ved fodboldstævnet Vildbjerg Cup, der afholdes for 10.000 deltagere torsdag til søndag lidt nord for Herning.

Referat:
Færdselsstyrelsen byder synsbranchen op til et møde for at finde ud af, hvordan synshallerne kan fange flere busser og lastbiler med fejl.